**Simfonia primăverii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Au înflorit salcâmii dintr-o dată

Și crângu-i animat, privighetori

Pe scena verde cântă laolaltă

Cu gâzele ce-aleargă printre flori.

Pe sub castani, ținându-se de mână,

Trec doi cubelci cu-antenele în vânt,

El îi recită, ea parcă-l îngână

La fiecare vers din legământ.

Noi ne-am oprit pe-o bancă lângă apă

Să ascultăm concertul sub un tei,

Doar un zefir pătrunde pe sub capă

Și urc-obraznic până la cercei.

- Culcată pe un fir de păpădie

O mămăruță-şi coase haine noi,

Boboci de flori abia-şi deschid sub ie

Petalele gingaşe. În zăvoi

E-un univers ce numai primăvara

Îl poate-aduce, umerii ei verzi

Îşi scutură pe-alei de dor povara,

Prelunga-i trenă mătură zăpezi.

Pe lacul nostru se deschid ferestre

Şi veşnicia poartă flori pe sâni,

Iar ceasurile deniei terestre,

Cât eşti aici, te rog, să le amâni.

Ioan Grigoraș Liliana Trif